《登太华南峰绝顶谒上清宫还出四眺》
清代·李念慈

众山祖昆仑，五岳兹雄长。峭壁出青云，巍然俯群象。

高标五千出，三峰石非两。绝群迥独尊，赴天成孤往。

窈窕玉女祠，仿佛巨灵掌。竭尽筋力能，驯致青冥上。

短衣谒白帝，问源伫仙仗。海云东南生，夕日下林莽。

偃仰天池侧，四顾爱森爽。学仙亦荒唐，驰思聊自广。

何当营茅茨，洒然遗尘网。

作者简介：清陕西泾阳人，一名念兹，字屺瞻，号劬庵。顺治十五年进士，授直隶河间府推官，改新城、天门知县。后隐居谷口山。好吟咏喜游，足迹几遍天下。有《谷口山房集》。